CELEX: 32021R2155
Language: ro
Date: 2021-08-13 00:00:00
Title: Regulamentul delegat (UE) 2021/2155 al Comisiei din 13 august 2021 de completare a Directivei (UE) 2019/2034 a Parlamentului European și a Consiliului în ceea ce privește standardele tehnice de reglementare în care sunt precizate clasele de instrumente care reflectă în mod adecvat calitatea creditului firmei de investiții în condiții de continuitate a activității și posibilele mecanisme alternative care sunt adecvate pentru a fi utilizate în scopul remunerației variabile (Text cu relevanță pentru SEE)

7.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 436/17
               
            
         REGULAMENTUL DELEGAT (UE) 2021/2155 AL COMISIEI
         din 13 august 2021
         de completare a Directivei (UE) 2019/2034 a Parlamentului European și a Consiliului în ceea ce privește standardele tehnice de reglementare în care sunt precizate clasele de instrumente care reflectă în mod adecvat calitatea creditului firmei de investiții în condiții de continuitate a activității și posibilele mecanisme alternative care sunt adecvate pentru a fi utilizate în scopul remunerației variabile
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva (UE) 2019/2034 a Parlamentului European și a Consiliului din 27 noiembrie 2019 privind supravegherea prudențială a firmelor de investiții și de modificare a Directivelor 2002/87/CE, 2009/65/CE, 2011/61/UE, 2013/36/UE, 2014/59/UE și 2014/65/UE (1), în special articolul 32 alineatul (8) al treilea paragraf,
         întrucât:
         
                     (1)
                  
                  
                     Remunerația variabilă acordată sub formă de instrumente ar trebui să promoveze o gestionare adecvată și eficace a riscurilor și nu ar trebui să încurajeze asumarea unor riscuri care depășesc nivelul apetitului la risc al firmei de investiții. Prin urmare, clasele de instrumente care pot fi folosite în scopul remunerației variabile ar trebui să alinieze interesele personalului la interesele pe termen mai lung ale firmei de investiții, ale acționarilor, creditorilor și clienților acesteia și ale altor părți interesate, stimulând personalul să acționeze în interesul pe termen mai lung al firmei de investiții.
                  
               
                     (2)
                  
                  
                     Pentru a se asigura că există o legătură strânsă cu calitatea creditului unei firme de investiții în condiții de continuitate a activității, instrumentele utilizate în scopul remunerației variabile ar trebui să conțină evenimente declanșatoare corespunzătoare pentru reducerea valorii sau pentru conversie, care să reducă valoarea instrumentelor în situațiile în care calitatea creditului firmei de investiții în condiții de continuitate a activității s-a deteriorat. Evenimentele declanșatoare utilizate în scopul remunerației nu ar trebui să modifice nivelul de subordonare a instrumentelor și, prin urmare, nu ar trebui să antreneze excluderea din clasa instrumentelor de fonduri proprii a instrumentelor de fonduri proprii de nivel 1 suplimentar sau a instrumentelor de fonduri proprii de nivel 2.
                  
               
                     (3)
                  
                  
                     Deși condițiile aplicabile instrumentelor de fonduri proprii de nivel 1 suplimentar și instrumentelor de fonduri proprii de nivel 2 sunt precizate la articolul 9 din Regulamentul (UE) 2019/2033 al Parlamentului European și al Consiliului (2), coroborat cu partea a doua titlul I capitolele 3 și 4 din Regulamentul (UE) nr. 575/2013 al Parlamentului European și al Consiliului (3), instrumentele de alt tip menționate la articolul 32 alineatul (1) litera (j) punctul (iii) din Directiva (UE) 2019/2034 (denumite în continuare „instrumente de alt tip”) care pot fi convertite integral în instrumente de fonduri proprii de nivel 1 de bază sau a căror valoare poate fi redusă nu sunt supuse unor condiții specifice în temeiul respectivelor regulamente, întrucât nu intră în clasa instrumentelor de fonduri proprii în scopuri prudențiale. Prin urmare, ar trebui stabilite cerințe specifice pentru diferitele clase de instrumente pentru a se asigura că acestea pot fi utilizate în scopul remunerației variabile, ținându-se seama de natura diferită a instrumentelor. Utilizarea instrumentelor în scopul remunerației variabile nu ar trebui să împiedice, în sine, posibilitatea ca instrumentele să fie considerate drept fonduri proprii ale unei firme de investiții, atât timp cât sunt îndeplinite condițiile prevăzute în Regulamentul (UE) 2019/2033. Nu ar trebui nici să se considere că o astfel de utilizare oferă, în sine, un stimulent pentru răscumpărarea instrumentului, întrucât, după trecerea perioadelor de reportare și de reținere, membrii personalului dispun, în general, de alte mijloace decât răscumpărarea pentru a obține lichidități.
                  
               
                     (4)
                  
                  
                     Instrumentele de alt tip nu se limitează la instrumentele financiare menționate în secțiunea C din anexa I la Directiva 2014/65/UE a Parlamentului European și a Consiliului (4). În vederea reducerii sarcinii administrative pentru crearea unor astfel de instrumente, instrumentele respective ar trebui să permită, de asemenea, utilizarea altor angajamente contractuale între membrii personalului și firmele de investiții. În vederea asigurării faptului că respectivele instrumente de alt tip reflectă calitatea creditului unei firme de investiții în condiții de continuitate a activității, ar trebui să existe cerințe corespunzătoare prin care să se asigure reducerea valorii sau conversia unor astfel de instrumente înainte ca o firmă de investiții să ajungă în situația de a nu-și îndeplini cerințele de fonduri proprii.
                  
               
                     (5)
                  
                  
                     Atunci când pe instrumentele utilizate în scopul remunerației variabile se exercită o opțiune de cumpărare sau când acestea sunt rambursate, răscumpărate sau convertite, astfel de tranzacții nu ar trebui, în linii generale, să mărească valoarea remunerației acordate prin plata unor sume mai mari decât valoarea instrumentului sau prin convertirea în instrumente cu o valoare mai mare decât instrumentul acordat inițial. Prin înlocuirea instrumentelor la aceeași valoare ar trebui să se asigure că remunerația nu este plătită prin vehicule sau metode care favorizează nerespectarea Directivei (UE) 2019/2034 sau a Regulamentului (UE) 2019/2033.
                  
               
                     (6)
                  
                  
                     Atunci când se acordă o remunerație variabilă și atunci pe instrumentele utilizate în scopul remunerației variabile se exercită o opțiune de cumpărare sau când acestea sunt rambursate, răscumpărate sau convertite, respectivele tranzacții ar trebui să se bazeze pe valori care au fost stabilite în conformitate cu standardul de contabilitate aplicabil la data tranzacției, asigurându-se astfel că se acordă cuantumul corect al remunerației variabile și că acesta nu este modificat în mod nejustificat în momentul rambursării, răscumpărării sau convertirii instrumentul sau în momentul în care se exercită o opțiune de cumpărare pe respectivul instrument.
                  
               
                     (7)
                  
                  
                     Articolul 54 din Regulamentul (UE) nr. 575/2013 stabilește mecanismele de reducere a valorii și de conversie a instrumentelor de fonduri proprii de nivel 1 suplimentar. În plus, articolul 32 alineatul (1) litera (j) punctul (iii) din Directiva (UE) 2019/2034 conține cerința ca instrumentele de alt tip să poată fi convertite integral în instrumente de fonduri proprii de nivel 1 de bază sau ca valoarea acestora să poată fi redusă. Dat fiind că rezultatul economic al unei conversii sau al unei reduceri a valorii instrumentelor de alt tip este identic cu cel obținut în cazul instrumentelor de fonduri proprii de nivel 1 suplimentar, mecanismele de reducere a valorii contabile sau de conversie aplicabile altor instrumente, ar trebui să țină seama de mecanismele aplicabile instrumentelor de fonduri proprii de nivel 1 suplimentar, cu anumite adaptări necesare pentru a se ține cont de faptul că instrumentele de alt tip nu intră în clasa instrumentelor de fonduri proprii din punct de vedere prudențial. Regulamentul (UE) nr. 575/2013 nu prevede cerințe de reglementare privind reducerea valorii și conversia instrumentelor de fonduri proprii de nivel 2. Pentru a se asigura că, în cazul în care calitatea creditului firmei de investiții se deteriorează, valoarea tuturor acestor instrumente utilizate în scopul remunerației variabile se reduce, ar trebui să se precizeze situațiile în care este necesară reducerea valorii sau conversia instrumentului. Ar trebui să se precizeze mecanismele de reducere a valorii, de majorare a valorii și de conversie aplicabile instrumentelor de fonduri proprii de nivel 2 și instrumentelor de alt tip, pentru a se asigura aplicarea consecventă a acestora.
                  
               
                     (8)
                  
                  
                     Distribuirile legate de aceste instrumente pot lua diverse forme. Ele pot fi variabile sau fixe și pot fi plătite periodic sau la scadența finală a unui instrument. Pentru a se promova gestionarea adecvată și eficace a riscurilor, nu ar trebui să se plătească nicio distribuire personalului în perioadele de reportare. Membrii personalului ar trebui să primească numai distribuirile aferente perioadelor care urmează intrării în drepturi pentru instrumentul respectiv, după care personalul devine proprietarul legal al acestuia. Prin urmare, numai instrumentele asociate unor distribuiri care sunt plătite periodic deținătorului instrumentului sunt adecvate pentru a fi utilizate în scopul remunerației variabile. Obligațiunile cu cupon zero sau instrumentele care nu prevăd distribuirea profiturilor nu ar trebui să facă parte din remunerație, care trebuie să fie alcătuită din oricare dintre instrumentele menționate la articolul 32 alineatul (1) litera (j) din Directiva (UE) 2019/2034. În caz contrar, personalul ar beneficia, pe parcursul perioadei de reportare, de o majorare a valorii, care poate fi asimilată cu primirea unei distribuiri.
                  
               
                     (9)
                  
                  
                     Distribuirile foarte ridicate pot reduce stimulentul pe termen lung cu privire la asumarea prudentă a riscurilor, deoarece sporesc efectiv partea variabilă a remunerației. În special, distribuirile nu ar trebui să fie plătite la intervale mai mari de un an, întrucât acest lucru ar antrena, de fapt, o acumulare a distribuirilor în perioadele de reportare și plata acestora după intrarea în drepturi pentru remunerația variabilă. Acumularea distribuirilor ar permite eludarea principiului stabilit la articolul 32 alineatul (3) din Directiva (UE) 2019/2034, conform căruia remunerația datorată în temeiul unor angajamente de reportare nu se dobândește mai rapid decât pe o bază proporțională. Articolul 32 alineatul (2) litera (b) din Directiva (UE) 2019/2034 conține cerința ca remunerația variabilă să nu fie plătită prin vehicule sau metode financiare care favorizează nerespectarea directivei sau a Regulamentului (UE) 2019/2033. Prin urmare, distribuirile efectuate după intrarea în drepturi pentru instrument nu ar trebui să depășească ratele practicate pe piață pentru astfel de instrumente emise de alte firme de investiții sau instituții cu o calitate comparabilă a creditului. În acest sens, ar trebui ca instrumentele utilizate în scopul remunerației variabile sau instrumentele cu care acestea sunt asociate să fie emise în principal în favoarea altor investitori sau să facă obiectul unui plafon privind distribuirile.
                  
               
                     (10)
                  
                  
                     Este necesar ca cerințele în materie de reportare și de reținere aplicabile acordării remunerației variabile în temeiul articolului 32 alineatul (1) litera (l) și al articolului 32 alineatul (3) din Directiva (UE) 2019/2034 să fie respectate în orice moment, inclusiv atunci când se exercită o opțiune de cumpărare pe instrumentele utilizate în scopul remunerației variabile sau atunci când acestea sunt rambursate, răscumpărate sau convertite. Prin urmare, în astfel de situații, instrumentele ar trebui să fie înlocuite cu instrumente de fonduri proprii de nivel 1 suplimentar, cu instrumente de fonduri proprii de nivel 2 și cu instrumente de alt tip care reflectă calitatea creditului firmei de investiții în condiții de continuitate a activității, care prezintă caracteristici echivalente cu cele ale instrumentului acordat inițial și care au aceeași valoare, ținându-se seama de eventualele cuantumuri care au fost reduse. În cazul instrumentelor, altele decât instrumentele de fonduri proprii de nivel 1 suplimentar, care au o scadență fixă, ar trebui să se stabilească cerințe minime referitoare la scadența reziduală a acestor instrumente în momentul acordării lor, pentru a se asigura că acestea sunt conforme cu cerințele referitoare la perioadele de reportare și de reținere pentru remunerația variabilă.
                  
               
                     (11)
                  
                  
                     Directiva (UE) 2019/2034 nu limitează clasele de instrumente care pot fi utilizate în scopul remunerației variabile la o anumită clasă de instrumente financiare. Ar trebui, prin urmare, să fie posibilă utilizarea unor instrumente sintetice sau a unor contracte încheiate între membrii personalului și firmele de investiții, care sunt legate de instrumente de fonduri proprii de nivel 1 suplimentar și instrumente de fonduri proprii de nivel 2 care pot fi convertite sau reduse integral. Acest lucru permite introducerea unor elemente specifice în condițiile unor astfel de instrumente, care se aplică numai instrumentelor acordate membrilor personalului, fără a fi necesar ca aceste condiții să fie impuse altor investitori.
                  
               
                     (12)
                  
                  
                     În contextul unui grup, emisiunile pot fi gestionate la nivel central în cadrul unei întreprinderi-mamă, inclusiv în situațiile în care întreprinderea-mamă intră sub incidența Directivei 2013/36/UE a Parlamentului European și a Consiliului (5) sau a Directivei (UE) 2019/2034. Firmele de investiții din cadrul unui astfel de grup nu pot emite întotdeauna ele însele instrumente adecvate care să poată fi utilizate în scopul remunerației variabile. Regulamentul (UE) 2019/2033, coroborat cu Regulamentul (UE) nr. 575/2013, prevede că, în anumite condiții, instrumentele de fonduri proprii de nivel 1 suplimentar și instrumentele de fonduri proprii de nivel 2 emise prin intermediul unei entități din sfera consolidării pot să facă parte din fondurile proprii ale unei firme de investiții. Prin urmare, ar trebui să fie posibil ca aceste instrumente să fie utilizate și în scopul remunerației variabile, cu condiția să existe o legătură clară între calitatea creditului firmei de investiții care utilizează respectivele instrumente în scopul remunerației variabile și calitatea creditului emitentului instrumentului. De regulă, se poate presupune că o astfel de legătură există între o întreprindere-mamă și o filială. Instrumentele, altele decât instrumentele de fonduri proprii de nivel 1 suplimentar și instrumentele de fonduri proprii de nivel 2, care nu sunt emise direct de către o firmă de investiții ar trebui, de asemenea, să poată fi utilizate în scopul remunerației variabile, în condiții echivalente. Instrumentele care sunt legate de instrumente de referință emise de întreprinderi-mamă în țări terțe și care altfel sunt echivalente cu instrumente de fonduri proprii de nivel 1 suplimentar și cu instrumente de fonduri proprii de nivel 2 ar trebui să poată fi utilizate în scopul remunerației variabile, în cazul în care evenimentul declanșator se referă la firma de investiții care utilizează un asemenea instrument sintetic.
                  
               
                     (13)
                  
                  
                     Articolul 32 alineatul (1) litera (k) din Directiva (UE) 2019/2034 prevede că firmele de investiții care nu emit niciunul dintre instrumentele menționate la articolul 32 alineatul (1) litera (j) din directiva respectivă pot să utilizeze mecanisme alternative, cu condiția ca autoritatea competentă să aprobe o astfel de utilizare și cu condiția ca mecanismele respective să îndeplinească aceleași obiective ca instrumentele menționate la articolul 32 alineatul (1) litera (j) din directiva respectivă. Pentru a îndeplini aceleași obiective, astfel de mecanisme alternative ar trebui, prin urmare, să asigure faptul că remunerația variabilă acordată face obiectul unor ajustări implicite la risc. Valoarea unor astfel de mecanisme alternative ar trebui, prin urmare, să scadă ori de câte ori există un efect negativ asupra performanței firmei de investiții în cauză sau a activelor pe care le administrează aceasta. În plus, în cazul în care firma de investiții este supusă cerinței de a reporta remunerația variabilă în temeiul articolului 32 alineatul (1) litera (l) din Directiva (UE) 2019/2034, mecanismele alternative ar trebui să respecte de asemenea cerința de reportare a remunerației variabile și aplicarea mecanismelor de tip malus sau de recuperare („clawback”) și a perioadelor de reținere pentru remunerația variabilă plătită sub formă de instrumente.
                  
               
                     (14)
                  
                  
                     Prezentul regulament are la bază proiectul de standarde tehnice de reglementare înaintat Comisiei de către Autoritatea Bancară Europeană, după consultarea Autorității Europene pentru Valori Mobiliare și Piețe.
                  
               
                     (15)
                  
                  
                     Autoritatea Bancară Europeană a organizat consultări publice deschise cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat opinia Grupului părților interesate din domeniul bancar instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (6),
                  
               ADOPTĂ PREZENTUL REGULAMENT:
         
            Articolul 1
            Clasele de instrumente care reflectă în mod corespunzător calitatea creditului unei firme de investiții în condiții de continuitate a activității și care sunt adecvate pentru a fi utilizate în scopul remunerației variabile
            
               (1)   Clasele de instrumente care îndeplinesc condițiile prevăzute la articolul 32 alineatul (1) litera (j) punctul (iii) din Directiva (UE) 2019/2034 sunt următoarele:
               
                           (a)
                        
                        
                           clasele de instrumente de fonduri proprii de nivel 1 suplimentar, în cazul în care aceste clase îndeplinesc condițiile menționate la alineatul (2) de la prezentul articol și la articolul 2 și sunt conforme cu articolul 5 alineatul (9) și cu articolul 5 alineatul (13) litera (c);
                        
                     
                           (b)
                        
                        
                           clasele de instrumente de fonduri proprii de nivel 2, în cazul în care aceste clase îndeplinesc condițiile menționate la alineatul (2) de la prezentul articol și la articolul 3 și sunt conforme cu articolul 5;
                        
                     
                           (c)
                        
                        
                           clasele de instrumente care pot fi convertite integral în instrumente de fonduri proprii de nivel 1 de bază sau a căror valoare poate fi redusă și care nu sunt nici instrumente de fonduri proprii de nivel 1 suplimentar, nici instrumente de fonduri proprii de nivel 2 (denumite în continuare „instrumente de alt tip”) în cazurile menționate la articolul 4, atunci când aceste clase îndeplinesc condițiile prevăzute la alineatul (2) de la prezentul articol și sunt conforme cu articolul 5.
                        
                     
            
               (2)   Clasele de instrumente menționate la alineatul (1) îndeplinesc următoarele condiții:
               
                           (a)
                        
                        
                           instrumentele nu sunt garantate și nici nu fac obiectul unei garanții care mărește rangul de prioritate la plată al creanțelor deținătorului;
                        
                     
                           (b)
                        
                        
                           în cazul în care dispozițiile care reglementează un instrument permit conversia sa, acest instrument este utilizat în scopul acordării remunerației variabile numai atunci când rata sau intervalul de conversie este fixat la un nivel care să garanteze că valoarea instrumentului în care este convertit instrumentul acordat inițial nu este mai mare decât valoarea instrumentului acordat inițial în momentul acordării acestuia ca remunerație variabilă;
                        
                     
                           (c)
                        
                        
                           dispozițiile care reglementează instrumentele convertibile utilizate exclusiv în scopul remunerației variabile garantează că valoarea instrumentului în care este convertit instrumentul acordat inițial nu este mai mare decât valoarea instrumentului acordat inițial în momentul conversiei respective;
                        
                     
                           (d)
                        
                        
                           dispozițiile care reglementează instrumentul prevăd că toate distribuirile sunt plătite deținătorului instrumentului cel puțin o dată pe an;
                        
                     
                           (e)
                        
                        
                           instrumentele sunt evaluate la valoarea pe care o aveau în momentul acordării instrumentului, în conformitate cu standardul de contabilitate aplicabil;
                        
                     
                           (f)
                        
                        
                           dispozițiile care reglementează instrumentele emise exclusiv în scopul remunerației variabile necesită realizarea unei evaluări în conformitate cu standardul de contabilitate aplicabil în cazul în care se exercită o opțiune de cumpărare pe instrumentul respectiv, precum și în cazul în care acesta este rambursat, răscumpărat sau convertit.
                        
                     În sensul literei (e), evaluarea face obiectul unei examinări independente.
            
         
         
            Articolul 2
            Condiții aplicabile claselor de instrumente de fonduri proprii de nivel 1 suplimentar
            Clasele de instrumente de fonduri proprii de nivel 1 suplimentar îndeplinesc următoarele condiții:
            
                        (a)
                     
                     
                        în dispozițiile care reglementează instrumentul se precizează un eveniment declanșator în sensul articolului 9 alineatul (2) litera (e) punctul (iii) din Regulamentul (UE) 2019/2033;
                     
                  
                        (b)
                     
                     
                        evenimentul declanșator menționat la litera (a) survine atunci când rata fondurilor proprii de nivel 1 de bază a firmei de investiții care emite instrumentul scade sub unul dintre pragurile următoare:
                        
                                    (i)
                                 
                                 
                                    7 % din produsul înmulțirii cu 12,5 a cerințelor de fonduri proprii calculate în conformitate cu articolul 11 alineatul (1) din Regulamentul (UE) 2019/2033;
                                 
                              
                                    (ii)
                                 
                                 
                                    un nivel mai ridicat decât cel specificat la punctul (i), stabilit de firma de investiții sau de instituția care emite instrumentul și specificat în dispozițiile care reglementează instrumentul;
                                 
                              
                  
                        (c)
                     
                     
                        este îndeplinită una dintre următoarele cerințe:
                        
                                    (i)
                                 
                                 
                                    instrumentele sunt emise exclusiv pentru a fi acordate ca remunerație variabilă, iar dispozițiile care reglementează instrumentul garantează că toate distribuirile sunt plătite la o rată care este conformă cu ratele practicate pe piață pentru instrumente similare emise fie de firma de investiții, fie de firme de investiții sau instituții cu o calitate comparabilă a creditului și care nu depășește, în niciun caz, în momentul acordării remunerației, cu peste 8 puncte procentuale rata medie anuală de variație a Uniunii, astfel cum este publicată de către Comisie (Eurostat) în cadrul indicilor armonizați ai prețurilor de consum, publicați în temeiul articolului 11 din Regulamentul (CE) nr. 2494/95 al Consiliului (7);
                                 
                              
                                    (ii)
                                 
                                 
                                    în momentul acordării instrumentelor ca remunerație variabilă, cel puțin 60 % din instrumentele care fac obiectul emiterii au fost emise în alte scopuri decât acordarea remunerației variabile și nu sunt deținute de una din următoarele entități sau de orice întreprindere care are legături strânse cu una din următoarele entități:
                                    firma de investiții sau filialele sale;
                                    
                                                —
                                             
                                             
                                                întreprinderea-mamă a firmei de investiții sau filialele sale;
                                             
                                          
                                                —
                                             
                                             
                                                societatea financiară holding-mamă a firmei de investiții sau filialele sale;
                                             
                                          
                                                —
                                             
                                             
                                                societatea holding cu activitate mixtă a firmei de investiții sau filialele sale;
                                             
                                          
                                                —
                                             
                                             
                                                societatea financiară holding cu activitate mixtă a firmei de investiții și filialele sale.
                                             
                                          
                              
                  În scopul punctului (i), atunci când instrumentele sunt acordate unor membri ai personalului care își desfășoară cea mai mare parte a activităților lor profesionale în afara Uniunii, iar instrumentele sunt exprimate într-o monedă emisă de o țară terță, firmele de investiții pot utiliza un indice al prețurilor de consum similar pentru respectiva țară terță, calculat în mod independent.
         
         
            Articolul 3
            Condiții aplicabile claselor de instrumente de fonduri proprii de nivel 2
            Clasele de instrumente de fonduri proprii de nivel 2 îndeplinesc următoarele condiții:
            
                        (a)
                     
                     
                        în momentul acordării instrumentelor ca remunerație variabilă, perioada rămasă până la scadența instrumentelor este mai mare sau egală cu suma perioadelor de reportare și a perioadelor de reținere aplicabile remunerației variabile în cazul acordării acestor instrumente;
                     
                  
                        (b)
                     
                     
                        dispozițiile care reglementează instrumentele prevăd ca, în momentul în care survine un eveniment declanșator, cuantumul principalului instrumentelor să fie redus permanent sau temporar sau ca instrumentele să fie convertite în instrumente de fonduri proprii de nivel 1 de bază;
                     
                  
                        (c)
                     
                     
                        evenimentul declanșator menționat la litera (b) survine atunci când rata fondurilor proprii de nivel 1 de bază a firmei de investiții care emite instrumentul scade sub unul dintre pragurile următoare:
                        
                                    (i)
                                 
                                 
                                    7 % din produsul înmulțirii cu 12,5 a cerințelor de fonduri proprii calculate în conformitate cu articolul 11 alineatul (1) din Regulamentul (UE) 2019/2033;
                                 
                              
                                    (ii)
                                 
                                 
                                    un nivel mai ridicat decât cel specificat la punctul (i), stabilit de firma de investiții sau de instituția care emite instrumentul și specificat în dispozițiile care reglementează instrumentul;
                                 
                              
                  
                        (d)
                     
                     
                        este îndeplinită una dintre cerințele prevăzute la articolul 2 litera (c).
                     
                  
         
            Articolul 4
            Condiții aplicabile claselor de instrumente de alt tip
            
               (1)   În condițiile prevăzute la articolul 1 alineatul (1) litera (c) din prezentul regulament, instrumentele de alt tip îndeplinesc condițiile prevăzute la articolul 32 alineatul (1) litera (j) punctul (iii) din Directiva (UE) 2019/2034 în fiecare dintre următoarele cazuri:
               
                           (a)
                        
                        
                           instrumentele de alt tip îndeplinesc condițiile menționate la alineatul (2) de la prezentul articol;
                        
                     
                           (b)
                        
                        
                           instrumentele de alt tip sunt legate de un instrument de fonduri proprii de nivel 1 suplimentar sau de un instrument de fonduri proprii de nivel 2 și îndeplinesc condițiile prevăzute la alineatul (3) de la prezentul articol;
                        
                     
                           (c)
                        
                        
                           instrumentele de alt tip sunt legate de un instrument care, dacă nu ar fi fost emis de o întreprindere-mamă a firmei de investiții care nu intră în sfera consolidării în temeiul părții întâi titlul II capitolul 2 din Regulamentul (UE) nr. 575/2013, ar fi un instrument de fonduri proprii de nivel 1 suplimentar sau un instrument de fonduri proprii de nivel 2 și îndeplinesc condițiile prevăzute la alineatul (4).
                        
                     
            
               (2)   Condițiile menționate la alineatul (1) litera (a) sunt următoarele:
               
                           (a)
                        
                        
                           instrumentele de alt tip se emit direct sau prin intermediul unei firme de investiții, al unei instituții sau instituții financiare incluse în sfera consolidării grupului în temeiul părții întâi titlul II capitolul 2 din Regulamentul (UE) nr. 575/2013 sau al articolului 7 din Regulamentul (UE) 2019/2033, cu condiția să se poată estima în mod rezonabil că o variație a calității creditului emitentului instrumentului va antrena o variație similară a calității creditului firmei de investiții care utilizează instrumentele de alt tip în scopul remunerației variabile;
                        
                     
                           (b)
                        
                        
                           dispozițiile care reglementează instrumentele de alt tip nu conferă deținătorului dreptul de a accelera plata programată a distribuirilor sau a principalului decât în caz de insolvență sau de lichidare a instituției sau a firmei de investiții care emite instrumentul respectiv;
                        
                     
                           (c)
                        
                        
                           în momentul acordării instrumentelor de alt tip ca remunerație variabilă, perioada rămasă până la scadența instrumentelor de alt tip este mai mare sau egală cu suma perioadelor de reportare și a perioadelor de reținere aplicabile în cazul acordării acestor instrumente;
                        
                     
                           (d)
                        
                        
                           dispozițiile care reglementează instrumentele prevăd ca, în momentul în care survine un eveniment declanșator, cuantumul principalului instrumentelor să fie redus permanent sau temporar sau ca instrumentele să fie convertite în instrumente de fonduri proprii de nivel 1 de bază;
                        
                     
                           (e)
                        
                        
                           evenimentul declanșator menționat la litera (d) survine atunci când rata fondurilor proprii de nivel 1 de bază a instituției sau a firmei de investiții care emite instrumentul scade sub unul dintre pragurile următoare:
                           
                                       (i)
                                    
                                    
                                       în cazul în care instrumentele sunt emise de o firmă de investiții, 7 % din produsul înmulțirii cu 12,5 a cerințelor de fonduri proprii calculate în conformitate cu articolul 11 alineatul (1) din Regulamentul (UE) 2019/2033;
                                    
                                 
                                       (ii)
                                    
                                    
                                       în cazul în care instrumentele sunt emise de o instituție, 7 % din rata fondurilor proprii de nivel 1 de bază a instituției care emite instrumentul;
                                    
                                 
                                       (iii)
                                    
                                    
                                       un nivel mai ridicat decât cel specificat la punctul (i) sau (ii), stabilit de firma de investiții sau de instituția care emite instrumentul și specificat în dispozițiile care reglementează instrumentul;
                                    
                                 
                     
                           (f)
                        
                        
                           este îndeplinită una dintre cerințele prevăzute la articolul 2 litera (c).
                        
                     
            
               (3)   Condițiile menționate la alineatul (1) litera (b) sunt următoarele:
               
                           (a)
                        
                        
                           instrumentele de alt tip îndeplinesc condițiile prevăzute la alineatul (2) literele (a)-(e);
                        
                     
                           (b)
                        
                        
                           instrumentele de alt tip sunt legate de un instrument de fonduri proprii de nivel 1 suplimentar sau de un instrument de fonduri proprii de nivel 2 emis prin intermediul unei entități incluse în sfera consolidării grupului în temeiul părții întâi titlul II capitolul 2 din Regulamentul (UE) nr. 575/2013 sau al articolului 7 din Regulamentul (UE) 2019/2033 (denumit în continuare „instrumentul de referință”);
                        
                     
                           (c)
                        
                        
                           instrumentul de referință îndeplinește condițiile prevăzute la alineatul (2) literele (c) și (f) în momentul acordării sale ca remunerație variabilă;
                        
                     
                           (d)
                        
                        
                           valoarea unui instrument de alt tip este legată de instrumentul de referință, astfel încât aceasta să nu poată depăși, în niciun moment, valoarea instrumentului de referință;
                        
                     
                           (e)
                        
                        
                           valoarea distribuirilor plătite după intrarea în drepturi pentru instrumentul de alt tip este legată de instrumentul de referință, astfel încât distribuirile să nu poată depăși, în niciun moment, valoarea distribuirilor plătite în temeiul instrumentului de referință;
                        
                     
                           (f)
                        
                        
                           dispozițiile care reglementează instrumentele de alt tip prevăd că, în cazul în care se exercită o opțiune de cumpărare pe instrumentul de referință sau în cazul în care acesta este convertit, răscumpărat sau rambursat în cursul perioadei de reportare sau de reținere, instrumentele de alt tip sunt legate de un instrument de referință echivalent care îndeplinește condițiile prevăzute la prezentul articol, astfel încât valoarea totală a instrumentelor de alt tip să nu crească.
                        
                     
            
               (4)   Condițiile menționate la alineatul (1) litera (c) sunt următoarele:
               
                           (a)
                        
                        
                           autoritățile competente au stabilit, în scopul articolului 55 din Directiva (UE) 2019/2034 sau al articolului 127 din Directiva 2013/36/UE, că firma de investiții sau instituția care emite instrumentul de care sunt legate instrumentele de alt tip face obiectul supravegherii consolidate din partea unei autorități de supraveghere dintr-o țară terță care este echivalentă cu supravegherea reglementată de principiile prevăzute în Directiva (UE) 2019/2034, atunci când instrumentul este emis de o firmă de investiții situată într-o țară terță, sau în Directiva 2013/36/UE, atunci când instrumentul este emis de o instituție situată într-o țară terță, și de cerințele din partea întâi titlul II capitolul 2 din Regulamentul (UE) nr. 575/2013;
                        
                     
                           (b)
                        
                        
                           instrumentele de alt tip îndeplinesc condițiile menționate la alineatul (3) litera (a) și literele (c)-(f).
                        
                     
         
         
            Articolul 5
            Proceduri de reducere a valorii, de majorare a valorii și de conversie
            
               (1)   În scopul articolului 3 litera (b) și al articolului 4 alineatul (2) litera (d), dispozițiile care reglementează instrumentele de fonduri proprii de nivel 2 și instrumentele de alt tip respectă procedurile și termenele prevăzute la alineatele (2)-(14) de la prezentul articol în ceea ce privește calcularea ratei fondurilor proprii de nivel 1 de bază și a cuantumurilor care urmează să fie reduse, majorate sau convertite. Dispozițiile care reglementează instrumentele de fonduri proprii de nivel 1 suplimentar sunt conforme cu procedurile prevăzute la alineatul (9) și la alineatul (13) litera (c) în ceea ce privește cuantumurile care urmează să fie reduse, majorate sau convertite.
            
            
               (2)   Dacă dispozițiile care reglementează instrumentele de fonduri proprii de nivel 2 și instrumentele de alt tip impun ca acestea să fie convertite în instrumente de fonduri proprii de nivel 1 de bază în momentul în care survine un eveniment declanșator, dispozițiile respective precizează oricare dintre următoarele:
               
                           (a)
                        
                        
                           rata utilizată pentru această conversie și o limită referitoare la cuantumul permis al conversiei;
                        
                     
                           (b)
                        
                        
                           intervalul în cadrul căruia instrumentele se vor converti în instrumente de fonduri proprii de nivel 1 de bază.
                        
                     
            
               (3)   Dacă dispozițiile care reglementează instrumentele prevăd reducerea cuantumului principalului în momentul în care survine un eveniment declanșator, reducerea valorii se aplică permanent sau temporar tuturor elementelor următoare:
               
                           (a)
                        
                        
                           creanța deținătorului instrumentului în cazul insolvenței sau al lichidării instituției sau a firmei de investiții care emite instrumentul;
                        
                     
                           (b)
                        
                        
                           suma care trebuie plătită în cazul exercitării opțiunii de cumpărare pe instrumentul respectiv sau în cazul răscumpărării instrumentului;
                        
                     
                           (c)
                        
                        
                           distribuirile efectuate în ceea ce privește instrumentul.
                        
                     
            
               (4)   Distribuirile care trebuie plătite după efectuarea unei reduceri a valorii au la bază cuantumul redus al principalului.
            
            
               (5)   Reducerea valorii sau conversia instrumentelor generează, în conformitate cu cadrul contabil aplicabil, elemente care pot fi considerate drept elemente de fonduri proprii de nivel 1 de bază.
            
            
               (6)   În cazul în care firma de investiții sau instituția care emite instrumentul a stabilit că rata fondurilor proprii de nivel 1 de bază a scăzut sub nivelul care activează conversia sau reducerea valorii instrumentului, organul de conducere sau oricare alt organism competent al firmei de investiții sau al instituției care emite instrumentul are obligația de a preciza fără întârziere că a survenit un eveniment declanșator și că există obligația irevocabilă de a reduce valoarea instrumentului sau de a efectua conversia acestuia.
            
            
               (7)   Cuantumul agregat al instrumentelor care trebuie să fie reduse sau convertite în momentul în care survine un eveniment declanșator este cel puțin egal cu cel mai mic dintre următoarele cuantumuri:
               
                           (a)
                        
                        
                           cuantumul necesar pentru a restabili integral rata fondurilor proprii de nivel 1 de bază a firmei de investiții sau a instituției care emite instrumentul la procentajul fixat drept eveniment declanșator în cadrul dispozițiilor care reglementează instrumentul;
                        
                     
                           (b)
                        
                        
                           cuantumul integral al principalului instrumentului.
                        
                     
            
               (8)   Atunci când survine un eveniment declanșator:
               
                           (a)
                        
                        
                           firma de investiții îi informează pe membrii personalului cărora li s-au acordat instrumente ca remunerație variabilă și pe persoanele care continuă să dețină astfel de instrumente;
                        
                     
                           (b)
                        
                        
                           firma de investiții sau instituția care emite instrumentul reduce cuantumul principalului instrumentelor sau convertește instrumentele în instrumente de fonduri proprii de nivel 1 de bază cât mai curând posibil și în termen de maximum o lună, în conformitate cu cerințele prezentului articol.
                        
                     
            
               (9)   Atunci când instrumentele de fonduri proprii de nivel 1 suplimentar, instrumentele de fonduri proprii de nivel 2 și instrumentele de alt tip au un nivel de declanșare identic, cuantumul principalului este redus sau convertit în mod proporțional pentru toți deținătorii unor astfel de instrumente utilizate în scopul remunerației variabile.
            
            
               (10)   Cuantumul principalului instrumentului care urmează a fi redus sau convertit face obiectul unei verificări independente. Această verificare se efectuează cât mai curând posibil și nu trebuie să creeze obstacole în calea reducerii valorii sau a conversiei instrumentului.
            
            
               (11)   O firmă de investiții sau o instituție care emite instrumente care se convertesc în instrumente de fonduri proprii de nivel 1 de bază în momentul în care survine un eveniment declanșator are obligația să se asigure că dispune în permanență de suficient capital social autorizat pentru convertirea tuturor acestor instrumente convertibile în acțiuni în cazul în care survine un eveniment declanșator. Firma de investiții sau instituția are obligația de a dispune în permanență de autorizația preliminară necesară pentru emiterea instrumentelor de fonduri proprii de nivel 1 de bază în care ar urma să fie convertite aceste instrumente în cazul în care ar surveni un eveniment declanșator.
            
            
               (12)   O firmă de investiții sau o instituție care emite instrumente care se convertesc în instrumente de fonduri proprii de nivel 1 de bază în momentul în care survine un eveniment declanșator are obligația să se asigure că în calea acestei conversii nu există obstacole procedurale care decurg din actul său constitutiv sau din statutul său ori din orice angajament contractual.
            
            
               (13)   Pentru ca reducerea valorii unui instrument să fie considerată temporară, trebuie să fie îndeplinite toate condițiile următoare:
               
                           (a)
                        
                        
                           majorările de valoare au la bază profitul, după ce emitentul instrumentului a luat o decizie formală de confirmare a profitului final;
                        
                     
                           (b)
                        
                        
                           orice majorare a valorii instrumentului sau orice plată de cupoane din cuantumul redus al principalului se efectuează la aprecierea deplină a firmei de investiții sau a instituției care emite instrumentul, în condițiile stabilite la literele (c), (d) și (e), firma de investiții sau instituția neavând obligația de a efectua sau de a accelera o majorare a valorii în anumite circumstanțe;
                        
                     
                           (c)
                        
                        
                           o majorare a valorii se efectuează în mod proporțional între instrumentele de fonduri proprii de nivel 1 suplimentar, instrumentele de fonduri proprii de nivel 2 și instrumentele de alt tip utilizate în scopul remunerației variabile care au fost supuse unei reduceri a valorii;
                        
                     
                           (d)
                        
                        
                           cuantumul maxim care poate fi atribuit sumei majorării valorii instrumentelor de fonduri proprii de nivel 2 și a instrumentelor de alt tip împreună cu plata cupoanelor aferente cuantumului redus al principalului trebuie să fie egal cu profitul firmei de investiții sau al instituției care emite instrumentul înmulțit cu suma obținută prin împărțirea cuantumului stabilit la punctul (i) cu cuantumul stabilit la punctul (ii):
                           
                                       (i)
                                    
                                    
                                       suma valorii nominale, dinaintea reducerii valorii, a tuturor instrumentelor de fonduri proprii de nivel 2 și a instrumentelor de alt tip ale firmei de investiții care au făcut obiectul unei reduceri a valorii;
                                    
                                 
                                       (ii)
                                    
                                    
                                       suma fondurilor proprii și a valorii nominale a instrumentelor de alt tip utilizate în scopul remunerației variabile ale firmei de investiții;
                                    
                                 
                     
                           (e)
                        
                        
                           suma majorărilor de valoare și a plăților de cupoane din cuantumul redus al principalului este considerată a fi o plată care antrenează o reducere a fondurilor proprii de nivel 1 de bază și trebuie să fie:
                           
                                       (i)
                                    
                                    
                                       compatibilă cu menținerea unei baze de capital solide a unei firme de investiții;
                                    
                                 
                                       (ii)
                                    
                                    
                                       când este cazul, compatibilă cu ieșirea sa în timp util de sub sprijinul financiar public extraordinar și
                                    
                                 
                                       (iii)
                                    
                                    
                                       când este cazul, limitată la o parte din venitul net, dacă firma de investiții beneficiază de sprijin financiar public extraordinar.
                                    
                                 
                     
            
               (14)   În scopul alineatului (13) litera (d), calculul se efectuează în momentul în care se înregistrează majorarea valorii.
            
         
         
            Articolul 6
            Mecanisme alternative
            Mecanismele alternative care pot fi utilizate de firmele de investiții pentru plata remunerației variabile în temeiul articolului 32 alineatul (1) litera (k) din Directiva (UE) 2019/2034, sub rezerva aprobării de către autoritatea competentă, respectă toate condițiile următoare:
            
                        (a)
                     
                     
                        mecanismul alternativ contribuie la alinierea remunerației variabile la interesele pe termen lung ale firmei de investiții și ale creditorilor și clienților acesteia;
                     
                  
                        (b)
                     
                     
                        mecanismul alternativ face obiectul unei politici de reținere menite să alinieze stimulentele individului la interesele pe termen mai lung ale firmei de investiții și ale creditorilor și clienților acesteia, perioada de reținere fiind de cel puțin șase luni;
                     
                  
                        (c)
                     
                     
                        cuantumul primit în temeiul unui mecanism alternativ și condițiile aplicabile sunt bine documentate și transparente pentru membrul personalului care primește remunerația variabilă în temeiul unui astfel de mecanism;
                     
                  
                        (d)
                     
                     
                        pentru cuantumurile primite în temeiul unor angajamente de reportare și reținere, mecanismul alternativ asigură faptul că personalul nu poate accesa, transfera sau rambursa partea reportată din remunerația variabilă în cursul perioadelor respective;
                     
                  
                        (e)
                     
                     
                        mecanismul alternativ nu prevede majorarea valorii remunerației variabile primite în cursul perioadelor de reportare prin plăți de dobânzi sau alte măsuri similare, altele decât mecanismele care îndeplinesc condițiile prevăzute la litera (f);
                     
                  
                        (f)
                     
                     
                        în cazul în care mecanismul alternativ permite variații predeterminate ale valorii primite ca remunerație variabilă în cursul perioadelor de reportare și reținere, pe baza performanței firmei de investiții sau a activelor administrate, trebuie îndeplinite următoarele condiții:
                        
                                    (i)
                                 
                                 
                                    variația valorii se bazează pe indicatori de performanță predefiniți, care se bazează pe calitatea creditului firmei de investiții sau pe performanța activelor administrate;
                                 
                              
                                    (ii)
                                 
                                 
                                    în cazul în care trebuie să se aplice reportarea și reținerea, variațiile valorice ar trebui calculate cel puțin anual și la sfârșitul perioadei de reținere;
                                 
                              
                                    (iii)
                                 
                                 
                                    rata variațiilor valorice pozitive sau negative posibile ar trebui să se bazeze, de asemenea, pe nivelul variațiilor pozitive sau negative ale calității creditului sau al performanței măsurate;
                                 
                              
                                    (iv)
                                 
                                 
                                    în cazul în care variația valorică prevăzută la punctul (i) se bazează pe performanța activelor administrate, procentajul variației valorice este limitat la procentajul variației valorice a activelor administrate;
                                 
                              
                                    (v)
                                 
                                 
                                    în cazul în care variația valorică prevăzută la punctul (i) se bazează pe calitatea creditului firmei de investiții, procentajul variației valorice este limitat la procentajul venitului anual brut total în raport cu fondurile proprii totale ale firmei de investiții;
                                 
                              
                  
                        (g)
                     
                     
                        mecanismul alternativ nu poate să împiedice aplicarea articolului 32 alineatul (1) litera (m) din Directiva (UE) 2019/2034.
                     
                  
         
            Articolul 7
            Intrarea în vigoare
            Prezentul regulament intră în vigoare în a cincea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 august 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 314, 5.12.2019, p. 64.
         
            (2)  Regulamentul (UE) 2019/2033 al Parlamentului European și al Consiliului din 27 noiembrie 2019 privind cerințele prudențiale ale firmelor de investiții și de modificare a Regulamentelor (UE) nr. 1093/2010, (UE) nr. 575/2013, (UE) nr. 600/2014 și (UE) nr. 806/2014 (JO L 314, 5.12.2019, p. 1).
         
            (3)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (JO L 176, 27.6.2013, p. 1).
         
            (4)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
         
            (5)  Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176, 27.6.2013, p. 338).
         
            (6)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).
         
            (7)  Regulamentul (CE) nr. 2494/95 al Consiliului din 23 octombrie 1995 privind indicii armonizați ai prețurilor de consum (JO L 257, 27.10.1995, p. 1).